Mekwaach chii pipun anit Jerusalemihch,
chii ati utihchipayuu maak anit eshikum pipun kaa chii makushetwaau e chischisitwaau anichii Jewa iinuuch anit kaa chischinuwaachishtaakanuyich uchisheayimiheukamikuwaau Chishemanituu ishi e ihtaayich.
Chischinuwaachihiiweu makushewin chii ishinihkaatamuch uyuu e makushetwaau.
Jesus maak mekwaach chii papaamuhteu anite pwaahchihch,
Solomon upwaahchim kaa ishinihkaateyich.
Ekw kaa pechi waaskaakaapuushtaakut aniyuuh Jewa iinuuh.
Ekw kaa itikut,
“Taaishpish ekw che miyaahch chechii chischeyimitaahch awen chiya.
Kuiskw maa pechi wiihtamuunaan,
ewaa chiya Christ an Chishemanituuh kaa pechi itishahukut.”
Ekw Jesus neshkweushihaat,
“Shaash kuiskw chichii wiihtamaatinaawaau namui maak kuuhchi wii taapwehtuunaawaau.
Aniyuu misiwe kaa ishi pechi miit Nuuhtaawii chechii ishi maamishkaach ihtuuch niyaanitam utah e ihtaayekw ekut e nuukuhch awen e aawiyaan.
Chiyawaau maak wii namui chika uhchi taapwehtuunaawaau wesh taapaa anite nimaanishchaanishimach e ihtaatwaau chit ishi wiichihiiwenaawaau.
Nituhtamuch nipehtaakusuwiniyuu nimaanishchaanishimach.
Kaye maak nichischeyimaauch,
ekw maak piyechi nuushuushkuutwaau.
Nimiyaauch kaachiche pimaatisiiwiniyuu,
namui maak wiiskaat chika uhchi nisuunaatisiyuuch.
Kaye maak namui awen nika chii miskamukw e tahkunamach.
Nuuhtaawii,
an kaa pechi miit uyuu maanishchaanisha,
eukw maauch chesteyihtaakusit.
Namui maak aweyuuh ihtaayuuh chechii miskamikut uyuuh maanishchaanisha e tahkunaat.
Niya ekw maak Nuuhtaawii nipeyakunaan.”
Ekw anichii Jewa iinuuch kaa uhchi utinaatwaau asinii miin e wii pimushinaatahwaatwaau Jesus e wii nipahaatwaau.
Ekw Jesus kaa itaat,
“Mihchetwaau chichii waapahtenaawaau taan kaa ishpish chii miyutuutamaatakuch.
Nanaahkuu chichii nuukuhtwaatinaawaau miyutuutamaachewinh Chishemanituu e chii pechi miit chechii waapahtiitikuch.
Taan an kaa ihtuutamaan wehchi wii pimushinaatahuyekw.”
Chii itikuu maak e niskweshihiikut,
“Namayeu wii miyutuutamaachewin wehchi wii pimushinaatahutaahch,
chipaashtaamun eukw wehchi wii nipahiitaahch.
Chititwen e Chishemanituwiyin mikw maak e naapewiyin.”
Ekw Jesus kaa nishkweushihaat e itaat,
“Itashteu Chishemanituu utayimuwinihch e chii itaakupane Chishemanituu aniyuu kaa miyaat chechii wiyaaskunicheyich,
Nichii itwen,
manituuch chiyawaau.
Chichischeyihtenaanuu kaachiche e taapwemakahch taan e itashtech Chishemanituu utayimuwinihch.
Manituuch chii ishinihkaateu Chishemanituu aniyuuh kaa miyaakanuyich utayimuwin.
Niya maak,
Uhtaawiimaau nichii wiyeyimikw kaye nichii pechi itishahuukw utah aschiihch.
Taanite chechii uhchi itweyekw e paashtaamuyaan e itweyaan,
eukw niya Chishemanituu Ukusisa.
Ekaa e ihtuutamuwaauche aniyuu kaa ishi nituweyimit Nuuhtaawii chechii ihtuutamuch ekw kiipaa namui ihtakun chechii taapweyimiyekw Chishemanituu Ukusisa e aawiyaan.
Aat ekaa wii taapweyimiyekw e itweyaan Chishemanituu Ukusisa e awiyaan mitun chipaa cheshtinaateyihtamihiikunaawaau e piihchishkuut Uhtaawiimaau kaye niya maak e piihchishkuuk an uhchi e maamishkaach ihtiyaan.”
Iskutak maak kaa itwet Jesus uyuu ekw miin kaa wii maakunikut aniyuu Jewa iinuuh,
mikw maak shaash chii chistuhteu.
Ekw Jesus miin kaau kaa aashuukaamehahk aniyuu Jordan siipiiyuu.
Anite kaa chii siikahaahtaacheyich John ekute kaa ituhtet.
Ekut anit kaa ihtaat.
Mihchetu maak aweyuu chii pechi nituwaapamikuu kaa itweyich,
“Namui wiiskaat uhchi maamishkaach ihtuutam John,
mikw maak misiwe taapwemakaniyuu taan kaa itaachimaat uyuuh naapeuh.”
Mihchetu maak aweyuu chii taapweyimikuu Jesus anit kaa ihtaayich.